Jade Thirlwall

Jade Amelia Thirlwall (s. 26. joulukuuta 1992 South Shields, Tyne and Wear, Yhdistynyt kuningaskunta), tunnetaan sooloartistina nimellä JADE, on brittiläinen laulaja-lauluntekijä. Hän nousi tunnetuksi Little Mix -tyttöryhmän jäsenenä. Soolourallaan Thirlwall on muun muassa voittanut parhaan pop-esiintyjän Brit-palkinnon.
Little Mixistä tuli ensimmäinen kokoonpano, joka vuonna 2011 voitti Britannian "X Factor" -kilpailuohjelman. Yhtye on sittemmin julkaissut kuusi studioalbumia ja viisi singleä on saavuttanut kärkisijan Britannian singlelistalla. Thirlwall oli myös kirjoittamassa useita yhtyeen kappaleita. Huhtikuussa 2019 hän solmi lauluntekijänä sopimuksen Sony/ATV Music Publishingin kanssa ja on kirjoittanut kappaleita myös muille artisteille.
Thirlwall tunnetaan myös seksuaalivähemmistöjen oikeuksien puolestapuhujana ja hyväntekijänä. Vuonna 2021 hänelle myönnettiin Gay Timesin Honor for Allyship tunnustuksena työstään tasa-arvon edistämiseksi HLBT-yhteisössä. Little Mix jäi määrittelemättömän pituiselle tauolle vuonna 2022, jolloin sen jäsenet siirtyivät soolourille. Thirlwall sai levytyssopimuksen RCA Recordsilta ja alkoi käyttää artistinimeä JADE.
Nuoruus.
Jade Thirlwall syntyi ja varttui South Shieldsissä Koillis-Englannissa. Hänen vanhempansa ovat Norma Badwi ja James Thirlwall, ja hänellä on isoveli. Thirlwall on puoliksi englantilainen ja äitinsä puolelta neljäsosaksi egyptiläinen ja jemeniläinen.
Thirlwall asui 8–10-vuotiaana lähellä moskeijaa, jossa hän osallistui muslimikouluun joka lauantai oppiakseen lukemaan ja kirjoittamaan arabiaksi ja kävi kirkossa sunnuntaisin. Teini-iässä hän opiskeli esittävien taiteiden korkeakoulussa South Tynesidessa. Vuoden 2020 artikkelissa "Vogue Arabialle" Thirlwall kertoi olevansa ylpeä arabijuuristaan, vaikka häntä kiusattiin koulussa etnisen taustansa vuoksi.
Ura.
X Factor ja Little Mix.
Thirlwall kävi "X Factorin" koelauluissa ensimmäisen kerran jo vuonna 2008 ja pääsi sisään, mutta putosi bootcamp-vaiheessa. Hän yritti uudelleen vuonna 2010, mutta putosi jälleen. Thirlwall pääsi kolmannella yrittämällä vuonna 2011 läpi koelauluista Beatlesin kappaleella ”I Want to Hold Your Hand”. Bootcamp-vaiheen jälkeen hänet kutsuttiin tuomareiden luo yhdessä Leigh-Anne Pinnockin, Jesy Nelsonin ja Perrie Edwardsin kanssa. Heistä muodostettiin nelihenkinen Rhythmix, joka eteni Tuomareiden talot -vaiheeseen ja edelleen live-esityksiin mentorinaan laulaja Tulisa Contostavlos. Lakisyistä yhtyeen nimi muutettiin kilpailun aikana muotoon Little Mix. Yhtye voitti lopulta "X Factorin", ohjelman historian ensimmäisenä kokoonpanona.
Little Mix on julkaissut seitsemän albumia ja myynyt maailmanlaajuisesti yli 60 miljoonaa levyä, ollen yksi historian menestyneimmistä tyttöbändeistä. Thirlwall oli mukana sanoittamassa yhtyeen hittejä, ja vuonna 2019 hänestä tuli virallinen lauluntekijä Sony/ATV Music Publishing -yhtiössä. 
Little Mix ilmoitti joulukuussa 2021 jäävänsä tauolle The Confetti Tour -kiertueen jälkeen, jolloin sen jäsenet siirtyivät soolourille. Vuonna 2022 Thirlwall toimi vierailevana tuomarina Britannian "RuPaul’s Drag Racessa".
Sooloura.
Thirlwall allekirjoitti levytyssopimuksen RCA Recordsin kanssa maaliskuussa 2022. Hän alkoi käyttää artistinimeä JADE ja julkaisi debyyttisoolosinglensä ”Angel of My Dreams” heinäkuussa 2024. Kappale nousi parhaimmillaan Britannian singlelistan seitsemänneksi. Thirlwall voitti vuonna 2025 parhaan pop-esiintyjän Brit-palkinnon ja kappale ”Angel of My Dreams” oli ehdolla ”Vuoden laulu” -kategoriassa.
Jade julkaisi seuraavan singlensä ”Fantasy” lokakuussa 2024. Kolmas single ”FUFN (Fuck You For Now)” ilmestyi maaliskuussa 2025. Jaden debyyttialbumi "That’s Showbiz Baby!" julkaistiin 12. syyskuuta 2025.
Aktivismi.
Thirlwall tunnetaan LGBT-yhteisön ja Black Lives Matter -liikkeen merkittävänä tukijana, ja osallistumisestaan ​​hyväntekeväisyystyöhön. Vuonna 2017 hän lahjoitti kokoelman vaatteitaan Cancer Connections -syöpäsäätiön rahankeräykseen. Vuonna 2018 hänestä tuli Stonewallin LGBTQ+ -oikeuksien lähettiläs, ja elokuussa 2018 hän osallistui Manchesterin pride-tapahtumaan.
Vuonna 2019 Thirlwall osallistui Comic Reliefin Red Nose Day -rahankeräykseen ja kiipesi yhtyetoverinsa Leigh-Anne Pinnockin ja muiden brittiläisten julkisuuden henkilöiden kanssa Kilimanjarolle. Kesäkuussa 2020 hän oli yksi julkkismielenosoittajista Black Lives Matter -protestissa Isossa-Britanniassa, joka nousi esiin afroamerikkalaisen George Floydin kuoleman vuoksi. Joulukuussa Thirlwall ja Pinnock voittivat Ethnicity Award -palkinnon työstään rotutasa-arvon edistämiseksi Britanniassa.
Marraskuussa 2021 Thirlwall palkittiin Gay Timesin Honor for Allyship -palkinnolla. Haastattelussa hän puhui sitoutumisestaan LGBTQ+-liittolaiseksi ja sanoi: ”Mitä enemmän opin liittolaisuudestani ja tavoista hoitaa asiat, sitä intohimoisempi olen. Olen oppinut saamaan ääneni kuuluviin ja käyttämään sitä oikein.”
Bisneshankkeet.
Marraskuussa 2019 Thirlwall avasi oman cocktailbaarin, Arbeian, kotikaupungissaan South Shieldsissä. Paikalliset kehuivat hanketta, sillä Thirlwallin yökerhon katsottiin herättäneen kaupungin yöelämän.
Thirlwall teki sopimuksen italialaisen urheiluvaatemerkki Ellessen kanssa vuonna 2021 ja lanseerasi oman syksy-talvi -mallistonsa. Vuonna 2025 hän oli mukana Fendin mainoskampanjassa.
Musiikkityyli ja vaikutteet.
Thirlwallin soolomusiikki on yhdistelmä poppia ja r&amp;b:tä, sisältäen vaikutteita esimerkiksi tropical housesta ja elektropopista. Hänen musiikillinen esikuvansa on ollut Diana Ross, minkä lisäksi hän on ilmaissut rakkautensa drag-kulttuuriin ja olevansa RuPaulin fani.
Yksityiselämä.
Vuodesta 2020 lähtien Thirlwall on seurustellut brittiläisen laulajan Jordan Stephensin kanssa.
Thirlwall on kertonut kokemuksistaan liittyen ​​kehonkuvaan, rasismiin, kiusaamiseen ja syömishäiriöön. Teini-iässä tapahtunut koulukiusaaminen ja isoisän kuolema vaikuttivat hänen mielenterveyteensä, ja Thirlwall sairastui anoreksiaan, josta toipuminen kesti lähes viisi vuotta. Hän lähti sairaalasta viikkoja ennen osallistumistaan "X Factoriin" vuonna 2011.